FW de Klerk-stigting lê 45 klagtes oor rassisme teen witmense‘n Skermskoot van Siphosethu Nkala se beweerde Facebook-inskrywing. Nkala was ‘n werknemer by Sasol, maar is afgedank ná die inskrywing aan die lig gekom het. Die skermskoot dien slegs as illustrasie en Nkala is nie noodwendig een van die persone teen wie die Stigting ‘n klag gelê het nie. Die FW de Klerk-stigting het klagtes by die Suid-Afrikaanse Menseregtekommissie aanhangig gemaak teen 45 sosialemedia-plasings wat glo geweld teen wit Suid-Afrikaners aanhits. Die stigting het gesê ŉ analise van Facebook toon “gevaarlike rassisme”. “Meeste kommentators beskou [die voormalige eiendomsagent Penny] Sparrow se uitlatings en die gevolglike, minder omstrede uitlatings van [die afgedankte ekonoom] Chris Hart en [die afgedankte Idols-beoordelaar] Gareth Cliff as bewyse van ‘buitensporige’ en ‘algemene’ wit rassisme,” het die stigting Vrydag in ŉ verklaring gesê. “ŉ Analise van Facebook- en Twitter-boodskappe wys egter dat die kwaadaardigste en gevaarlikste rassisme, wat in uiterste en gewelddadige taal uitgedruk word, van ontevrede swart Suid-Afrikaners kom.” Volgens die stigting is die boodskappe deurspek met dreigemente om alle witmense, insluitend kinders, dood te maak, om wit vroue te verkrag of alle witmense uit Suid-Afrika te dryf. Die stigting, wat deur voormalige president FW de Klerk op die been gebring is, het nie aangedui wie die eienaars van die betrokke Facebook-rekeninge is nie. Die MRK is versoek om sy eie ondersoek in te stel om te bepaal of die boodskappe op haatspraak neerkom kragtens artikel 16 van die Grondwet en artikel 10 van die Wet op die Bevordering van Gelykheid en die Voorkoming van Onbillike Diskriminasie (PEPUDA). “Die stigting het die MRK ook versoek om seker te maak dat behoorlike stappe gedoen word waar menseregte geskend is, en, waar dit van toepassing is, kommunikasie wat direk aangehits het dat persone doodgemaak moet word of erge menslike beserings aangerig moet word, aan die Nasionale Direktoraat van Openbare Vervolging oorhandig moet word vir verdere oorweging.” Talle klagtes is die afgelope paar weke aanhangig gemaak teen Twitter- en Facebook-gebruikers oor beweerde rassisme.